# Il-Ġurnal Uffiċjali C 426/2016

| | ISSN 1977-0987 |
| --- | --- |
| Il-Ġurnal Uffiċjali
  tal-Unjoni Ewropea | C 426 |
| | |
| Edizzjoni bil-Malti | Informazzjoni u Avviżi | Volum 5918 ta' Novembru 2016 |

ISSN 1977-0987

Il-Ġurnal Uffiċjali

tal-Unjoni Ewropea

C 426

Edizzjoni bil-Malti

Informazzjoni u Avviżi

Volum 5918 ta' Novembru 2016

---

| Avviż Nru | Werrej | Paġna |
| --- | --- | --- |
| | IV   Informazzjoni |
| | INFORMAZZJONI MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA |
| | Il-Parlament Ewropew |
| 2016/C 426/01 | Kontribuzzjonijiet tal-LV COSAC — The Hague, 12–14 ta' Ġunju 2016 | 1 |

Avviż Nru

Werrej

Paġna

IV   Informazzjoni

INFORMAZZJONI MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA

Il-Parlament Ewropew

2016/C 426/01

Kontribuzzjonijiet tal-LV COSAC — The Hague, 12–14 ta' Ġunju 2016

1

---

| MT | |
| --- | --- |

MT

---

IV Informazzjoni

INFORMAZZJONI MINN ISTITUZZJONIJIET, KORPI, UFFIĊĊJI U AĠENZIJI TAL-UNJONI EWROPEA

Il-Parlament Ewropew

| 18.11.2016 | MT | Il-Ġurnal Uffiċjali tal-Unjoni Ewropea | C 426/1 |
| --- | --- | --- | --- |

18.11.2016

MT

Il-Ġurnal Uffiċjali tal-Unjoni Ewropea

C 426/1

---

KONTRIBUZZJONIJIET TAL-LV COSAC

The Hague, 12–14 ta' Ġunju 2016

(2016/C 426/01)

1.   Modi ta' skrutinju parlamentari

1.1.   Il-COSAC tilqa' l-fatt li, kif ippreżentat fil-25 Rapport Biennali tal-COSAC, il-parlamenti nazzjonali għandhom l-ambizzjoni li jkollhom rwol attiv fil-livell tal-UE b'rispett sħiħ għat-Trattati attwali. Barra minn hekk, il-COSAC tinnota li l-attivitajiet ta' skrutinju parlamentari tal-UE l-aktar importanti għall-parlamenti nazzjonali huma s-sorveljanza tal-gvern, li jkunu korp li jikkontribwixxi għat-tiswir tal-politika, kif ukoll forum pubbliku, u li jinvolvu ruħhom fi skambju attiv ma' parlamenti nazzjonali oħra.

Għalhekk, il-COSAC tistieden lill-gvernijiet nazzjonali, kif ukoll lill-istituzzjonijiet rilevanti tal-UE biex jiffaċilitaw, jikkontribwixxu u jieħdu inkunsiderazzjoni, kemm jista' jkun possibbli u fejn xieraq, it-twettiq tal-ambizzjonijiet tal-parlamenti fil-livell tal-UE.

1.2.   Il-COSAC tinnota li l-maġġoranza tal-parlamenti nazzjonali jiskambjaw informazzjoni dwar id-djalogu politiku u kontribuzzjonijiet rigward ir-rispett tal-prinċipju tas-sussidjarjetà fil-proposti tal-UE. Il-COSAC tħeġġeġ lill-parlamenti biex jużaw il-mezzi kollha disponibbli biex jiskambjaw informazzjoni ma' xulxin biex jiddeċiedu dwar pożizzjonijiet dwar dossiers tal-UE, inkluż dwar l-implimentazzjoni tal-leġiżlazzjoni tal-UE. Il-COSAC tistieden lill-parlamenti jkomplu jesploraw modi ġodda biex itejbu l-kooperazzjoni f'dan il-qasam.

1.3.   Il-COSAC tistieden lill-parlamenti tal-Presidenza futura, biex f'kull l-ewwel nofs tas-sena, megħjuna mis-Segretarjat tal-COSAC, ifasslu ħarsa ġenerali annwali tal-prijoritajiet tal-parlamenti għall-Programm ta' Ħidma tal-Kummissjoni, abbażi ta' data li jirċievu minn kull Parlament nazzjonali, biex jaqsmu din il-ħarsa ġenerali mal-Parlamenti/Kmamar kollha, u jibgħatuha lill-istituzzjonijiet tal-UE.

1.4.   Il-COSAC tinnota li ħarsa ġenerali annwali tal-prijoritajiet parlamentari tista' tkun utli biex tissaħħaħ il-kooperazzjoni bejn il-parlamenti nazzjonali u l-Parlament Ewropew fuq għażla ta' dossiers leġiżlattivi. Il-COSAC tesprimi l-ambizzjoni li dawk il-parlamenti li huma lesti li jagħmlu dan, jkunu jistgħu, pereżempju, jikkooperaw matul it-tħejjija ta' skrutinju parlamentari tal-leġiżlazzjoni tal-UE. Għal dan il-għan, il-parlamenti huma mistiedna biex, pereżempju, jesperimentaw b'modi ġodda ta' kooperazzjoni u skambju dwar l-iskrutinju parlamentari ta' wieħed jew żewġ proposti jew politiki partikolari tal-UE, iffaċilitati kemm jista' jkun fi ħdan il-qafas tal-COSAC.

1.5.   Il-COSAC tilqa' l-ambizzjoni tal-Parlament Ewropew, tal-Kunsill u tal-Kummissjoni Ewropea fir-rigward tal-ipprogrammar annwali kif maqbul fil-Ftehim Interistituzzjonali dwar it-tfassil aħjar tal-liġijiet. Il-COSAC tistieden lill-istituzzjonijiet kollha tal-UE biex jikkondividu u jiddiskutu l-ħidma dwar l-ipprogrammar annwali b'mod attiv mal-parlamenti nazzjonali.

1.6.   Il-COSAC tinnota li l-Kummissjoni naqqset l-għadd ta' proposti mħabbra fil-Programm ta' Ħidma tagħha, iżda tinnota ukoll li żdied l-għadd totali ta' proposti. Il-COSAC tissottolinja li programmazzjoni annwali realistika mill-istituzzjonijiet tal-UE tista' twassal biex il-parlamenti nazzjonali jkunu jistgħu jissodisfaw bl-aħjar mod ir-rwol u r-responsabbiltajiet tagħhom.

2.   Rapporteurs

2.1.   Il-COSAC tinnota, kif ippreżentat fil-25 Rapport Biennali tal-COSAC, li mhux il-parlamenti kollha jaħtru rapporteurs fuq dossiers relatati mal-UE, u tirrikonoxxi li l-parlamenti adottaw regoli u prattiki differenti meta jaħtru rapporteurs.

2.2.   L-iskambju attiv bejn ir-rapporteurs parlamentari dwar dossiers tal-UE huwa milqugħ b'mod tajjeb mill-COSAC, u għalhekk tħeġġeġ lill-parlamenti biex ikomplu jiżviluppaw l-iskambju attiv sabiex jitjieb l-iskrutinju parlamentari fi ħdan il-parlamenti.

3.   Il-“Karta s-Safra” u l-“Karta l-Ħadra” (djalogu politiku msaħħaħ)

3.1.   Il-COSAC ittenni l-kontribuzzjoni tal-LIV COSAC, li saret fil-Lussemburgu, dwar il-proċedura tal-“karta s-safra” (paragrafu 4) u l-ħtieġa għal titjib mingħajr tibdil fit-Trattat. Il-COSAC ittenni wkoll l-istedina lill-Kummissjoni Ewropea li tikkunsidra li teskludi ċerti perjodi mill-iskadenza ta' 8 ġimgħat. Il-COSAC tilqa' l-esklużjoni attwali tal-perjodu ta' Awwissu, u tħeġġeġ lill-Kummissjoni Ewropea biex tagħti segwitu lill-imsemmija stedina bl-istess mod.

3.2.   Il-COSAC tappoġġa l-isforzi tal-Kummissjoni Ewropea biex tiżgura kwalità aħjar u risposti aktar fil-ħin għall-opinjonijiet motivati u l-kontributi tal-parlamenti nazzjonali.

3.3.   Il-COSAC tinnota li fir-rigward tal-Proposta għal Direttiva tal-Parlament Ewropew u tal-Kunsill li temenda d-Direttiva 96/71/KE tal-Parlament Ewropew u tal-Kunsill tas-16 ta' Diċembru 1996 dwar l-impjieg ta' ħaddiema fil-qafas ta' prestazzjoni ta' servizzi [COM(2016) 128], il-parlamenti nazzjonali ta' 11-il Stat Membru adottaw opinjonijiet motivati li jammontaw għal 22 vot, biex b'hekk intlaħaq il-livell limitu ta' terz tal-voti meħtieġa biex tiskatta l-hekk imsejħa proċedura tal-karta s-safra.

Il-COSAC tfakkar lill-Kummissjoni Ewropea dwar l-impenn tagħha biex tikkonsolida r-rwol tal-parlamenti nazzjonali, inkluż permezz ta' “ħolqien ta' sħubija ġdida mal-parlamenti nazzjonali.”

3.4.   Dwar l-introduzzjoni tal-“karta l-ħadra” (djalogu politiku msaħħaħ), il-COSAC tfakkar fil-kontribuzzjoni tal-LIV COSAC, li saret fil-Lussemburgu (paragrafu 5). Il-COSAC tinnota li l-parlamenti għandhom fehmiet differenti dwar id-definizzjoni ta' limitu minimu għall-introduzzjoni tal-“karta l-ħadra”, l-iskadenza biex jipparteċipaw fil-“karta ħadra” u l-qafas ta' żmien għall-konklużjoni tal-“karta l-ħadra”.

3.5.   Il-COSAC tilqa' aktar inizjattivi dwar il-“karta l-ħadra” mill-parlamenti li jixtiequ jagħmlu dan, sabiex ikomplu jiffurmaw u jesploraw l-użu ta' dan l-istrument fil-qafas tad-djalogu politiku mal-Kummissjoni u mingħajr ma jiġu introdotti proċeduri formali ġodda. Hija tistieden lill-Presidenzi futuri tal-COSAC biex jagħtu segwitu għal inizjattivi preċedenti f'dan ir-rigward u, ladarba jinġabar aktar għarfien dwar il-potenzjal ta' djalogu politiku msaħħaħ, jagħmlu ħilithom biex jippreżentaw l-konklużjonijiet tal-COSAC dwar, fost oħrajn, il-livell limitu, l-iskadenzi u l-qafas ta' żmien għall-“karta l-ħadra”.

4.   Trilogi

4.1.   Il-COSAC tħeġġeġ lill-parlamenti biex jiskambjaw informazzjoni dwar it-trilogi, pereżempju waqt laqgħat interparlamentari jew bejn ir-rapporteurs, peress li dan l-iskambju huwa meqjus bħala għodda utli biex jitjieb l-iskrutinju parlamentari dwar kwistjonijiet tal-UE.

4.2.   Il-COSAC tilqa' l-Ftehim Interistituzzjonali dwar Tfassil Aħjar tal-Liġijiet tal-Parlament Ewropew, tal-Kunsill u tal-Kummissjoni, li fih huma jaqblu li jiżguraw it-trasparenza tal-proċeduri leġiżlattivi, abbażi tal-leġiżlazzjoni u l-ġurisprudenza rilevanti, inkluż trattament xieraq ta' negozjati trilaterali.

4.3.   Barra minn hekk, il-COSAC tilqa' wkoll il-ftehim ta' dawn it-tliet istituzzjonijiet li l-għoti ta' informazzjoni lill-parlamenti nazzjonali jeħtieġ li jippermetti lil dawn tal-aħħar jeżerċitaw b'mod sħiħ il-prerogattivi tagħhom skont it-Trattati. Il-COSAC għalhekk tistieden lil dawn it-tliet istituzzjonijiet, kif ukoll lill-gvernijiet nazzjonali, fl-ambitu tar-rwoli rispettivi tagħhom, biex jipprovdu informazzjoni rilevanti dwar it-trilogi lill-parlamenti nazzjonali u lill-pubbliku.

5.   Interazzjoni fil-COSAC

5.1.   Il-COSAC tinnota li s-sessjonijiet plenarji tal-COSAC joffru pjattaforma unika għall-parlamenti biex jiskambjaw l-ideat u l-opinjonijiet tagħhom dwar sfidi importanti ta' politika tal-Unjoni Ewropea. Il-COSAC tissottolinja l-importanza ta' diskussjonijiet ta' livell għoli matul is-sessjonijiet plenarji tal-COSAC; diskussjonijiet bħal dawn għandhom jinkludu informazzjoni aġġornata, għarfien espert u għalhekk ukoll kontribuzzjoni mill-Kummissarji Ewropej.

Il-COSAC tinnota wkoll, kif jidher fil-25 Rapport Biennali tal-COSAC, li ħafna parlamenti jappoġġaw aktar titjib tas-sessjonijiet plenarji sabiex jingħata biżżejjed lok għal netwerking informali. Għalhekk, il-COSAC tistieden lit-Trojkas futuri tal-COSAC biex ikomplu jagħtu biżżejjed ħin għal dibattiti u diskussjonijiet fis-sessjonijiet plenarji, filwaqt li jħallu ħin biżżejjed għal skambju informali fost id-delegati.

6.   Il-Parlamenti u l-Istat tad-Dritt

6.1.   Il-COSAC tinnota li r-responsabbiltà istituzzjonali biex jiġu ggarantiti d-drittijiet tal-bniedem, u li jiġu nkorporati fil-liġijiet nazzjonali, kif ukoll li jiġu rispettati u promossi l-istat tad-dritt u l-governanza demokratika, hija responsabbiltà kondiviża tal-Parlament nazzjonali, tal-eżekuttiv u tal-ġudikatura, u hija parti integrali tat-tradizzjonijiet kostituzzjonali nazzjonali.

6.2.   Il-COSAC tinnota li l-UE hija bbażata fuq valuri komuni bħall-istat tad-dritt, il-governanza demokratika u d-drittijiet tal-bniedem, kif stabbilit fit-Trattati u fil-Karta tad-Drittijiet Fundamentali tal-Unjoni Ewropea, u li dan ifisser responsabbiltajiet għal kull Stat Membru tal-UE, filwaqt li fl-istess ħin, theddid u ksur ta' dawn il-valuri huma ta' tħassib komuni għal dawk li jikkondividu dawn il-valuri u jirrispettaw l-obbligi u l-istandards miftiehma.

6.3.   Il-COSAC tissottolinja li r-rispett għall-istat tad-dritt fl-Unjoni huwa prekundizzjoni għal rikonoxximent reċiproku u għal fiduċja reċiproka fost l-Istati Membri u bejn l-Istati Membri u l-Unjoni, u li dan huwa essenzjali għal Unjoni li tiffunzjona tajjeb fl-oqsma kollha tal-politika.

6.4.   Il-COSAC tappoġġa inizjattivi biex jiġu stabbiliti mekkaniżmi ta' djalogu permanenti fil-fora rilevanti dwar dawn il-kwistjonijiet. Ladarba dawn il-mekkaniżmi jiġu stabbiliti, dawn jistgħu ikunu utli biex jiġu diskussi ksur tad-drittijiet tal-bniedem li jkunu politikament sensittivi u theddid għall-istat tad-dritt.

6.5.   Il-COSAC tista' sservi bħala pjattaforma għal dan id-djalogu interparlamentari, li jippromwovi kultura ta' rispett għad-drittijiet tal-bniedem, governanza demokratika u l-istat tad-dritt fl-Unjoni Ewropea u l-Istati Membri tagħha, biex b'hekk tikkomplimenta l-ħidma ta' pjattaformi u assemblej oħra, bħall-Assemblea Parlamentari tal-Kunsill tal-Ewropa (PACE).

6.6.   Il-COSAC tilqa' d-djalogu dwar l-istat tad-dritt fost l-Istati Membri fil-Kunsill tal-Unjoni Ewropea, li għandu l-għan li jsaħħaħ l-istat tad-dritt fl-UE u fl-Istati Membri tagħha. Il-COSAC tieħu nota ta' rapport fuq inizjattiva proprja, skont l-Artikolu 225 tat-TFUE, dwar l-istabbiliment ta' mekkaniżmu tal-UE dwar id-demokrazija, l-istat tad-dritt u d-drittijiet fundamentali, li qed jitħejja mill-Parlament Ewropew, u tilqa' l-iskambji mal-parlamenti nazzjonali dwar dawn il-kwistjonijiet.

6.7.   Il-COSAC tenfasizza r-rwol kruċjali u li qiegħed jiżdied tal-parlamenti fil-protezzjoni u r-realizzazzjoni tal-istat tad-dritt, tal-governanza demokratika u tad-drittijiet tal-bniedem. Il-parlamenti għandhom rwol sostanzjali, minħabba r-rwol primarju tagħhom fit-tfassil ta' liġijiet, li jżommu lill-eżekuttiv responsabbli għall-implimentazzjoni u l-konformità fuq livell nazzjonali ta' standards u obbligi dwar l-istat tad-dritt u d-drittijiet tal-bniedem li ġew maqbula fuq livell internazzjonali, u għat-tisħiħ tal-leġittimità demokratika u għall-appartenenza tal-istandards tal-istat tad-dritt u tad-drittijiet tal-bniedem.

6.8.   Il-COSAC tenfasizza l-importanza tal-involviment tal-parlamenti nazzjonali mas-soċjetà fis-sorveljanza u s-salvagwardja tal-istat tad-dritt, tal-governanza demokratika u tal-valuri, standards u obbligi dwar id-drittijiet tal-bniedem, pereżempju billi jagħtu segwitu għar-rakkomandazzjonijiet ta' mekkaniżmi internazzjonali tad-drittijiet tal-bniedem, kif ukoll rapporti u rakkmandazzjonijiet, minn, fost oħrajn, istituti nazzjonali tad-drittijiet tal-bniedem, NGOs u s-soċjetà ċivili.

6.9.   Filwaqt li l-istat tad-dritt, il-governanza demokratika u d-drittijiet tal-bniedem jistħoqqilhom attenzjoni kontinwa, il-COSAC tħeġġeġ lill-parlamenti nazzjonali sabiex jagħtu attenzjoni kontinwa lill-istat tad-dritt, lill-governanza demokratika u lid-drittijiet tal-bniedem fil-ħidma tagħhom u jinvolvu ruħhom u jippromwovu djalogu nazzjonali u internazzjonali dwar dawn il-valuri. L-aħjar prattiki, listi ta' kontroll minn parlamenti oħra, kif ukoll standards u linji gwida komuni żviluppati minn korpi, bħall-Kunsill tal-Ewropa, għandhom jkunu ta' gwida u jiġu żviluppati aktar.

7.   Diplomazija parlamentari fil-qafas tal-Politika Ewropea tal-Viċinat

7.1.   Il-COSAC tinnota li, kif jidher fil-25 Rapport Biennali tal-COSAC, il-parlamenti kollha jinvolvu ruħhom f'diplomazija parlamentari, fil-biċċa l-kbira tal-każijiet biex jippromwovu valuri fundamentali (id-demokrazija, l-istat tad-dritt u d-drittijiet tal-bniedem), biex jiżdied il-fehim reċiproku bejn il-pajjiżi, u biex jiskambjaw l-informazzjoni u l-għarfien espert.

7.2.   Il-COSAC tilqa' attivitajiet bħala parti mid-diplomazija parlamentari li jikkontribwixxu għall-Politika Ewropea tal-Viċinat, bl-għan li jiġu approfonditi r-relazzjonijiet, titjieb il-kooperazzjoni u jissaħħu s-sħubijiet tal-UE mal-pajjiżi ġirien, kemm tal-Lvant kif ukoll tan-Nofsinhar, li jappoġġaw u jrawwmu l-paċi, s-sigurtà u l-prosperità.

7.3.   Il-COSAC tqis li, billi jimmobilizzaw lill-kuntatti parlamentari tagħhom, il-Parlamenti bħala istituzzjonijiet kif ukoll il-membri parlamentari, jkunu jistgħu jappoġġaw lill-parlamenti tal-pajjiżi ġirien fi proċessi ta' tranżizzjoni, biex jinbnew pontijiet bejn il-partijiet f'kunflitt, u jesprimu t-tħassib jew jippromwovu valuri universali b'mod li d-diplomazija tradizzjonali ma hiex kapaċi tagħmel. Il-COSAC, għalhekk, tħeġġeġ lill-parlamenti sabiex ikomplu jinvolvu ruħhom fid-diplomazija parlamentari bħala forma komplimentarja tad-diplomazija tradizzjonali fil-qasam tal-Politika Ewropea tal-Viċinat.

7.4.   Sabiex jitjieb l-effett tad-diplomazija parlamentari u biex id-differenzi jinftehmu aħjar fil-prattiki tal-ħidma tal-parlamenti, il-COSAC tħeġġeġ lill-parlamenti kollha biex jikkondividu l-aħjar prattiki f'dan il-qasam, kif ukoll jiskambjaw informazzjoni b'mod regolari u jagħmlu żjarat fil-pajjiżi li jiffurmaw parti mill-Politika Ewropea tal-Viċinat.

7.5.   Barra minn hekk, il-COSAC tħeġġeġ lill-parlamenti biex jikkooperaw u jiskambjaw informazzjoni bejniethom, kif ukoll mal-Parlament Ewropew u mal-eżekuttiv, sabiex jiżviluppaw aktar koerenza fil-qasam tad-diplomazija parlamentari, b'mod partikolari fil-qafas tal-Politika Ewropea tal-Viċinat.

8.   Migrazzjoni

8.1.   Il-COSAC tissottolinja l-importanza tal-implimentazzjoni tal-Aġenda Ewropea dwar il-Migrazzjoni, filwaqt li jiġu rispettati d-drittijiet tal-bniedem u t-trattati u l-konvenzjonijiet internazzjonali kollha, kif ukoll sforzi biex jiġu indirizzati l-kawżi primarji tal-flussi migratorji u tar-rifuġjati, u l-ħtieġa li jiġu implimentati l-prijoritajiet fuq terminu qasir u fit-tul billi tissaħħaħ l-attenzjoni fuq id-dimensjoni esterna tal-migrazzjoni fi spirtu ta' sħubija mal-pajjiżi ta' oriġini u ta' tranżitu. Għalhekk, il-COSAC tappella għal strateġija strutturata dwar id-dimensjoni esterna tal-politika tal-UE dwar il-migrazzjoni, li tkun immirata lejn l-iżvilupp u l-istabbilizzazzjoni tal-pajjiżi ta' oriġini tal-migranti.

Il-COSAC tirrikonoxxi l-ħtieġa li tintwera solidarjetà fir-rigward tal-Istati Membri li jiffaċċjaw fluss bla preċedent ta' rifuġjati u migranti.

Il-COSAC tilqa' l-objettiv tal-Kummissjoni li tirriforma s-Sistema Ewropea Komuni tal-Asil, u b'mod partikolari tieħu nota tar-riformulazzjoni sostanzjali tar-Regolament ta' Dublin.

---